CELEX: 62013CN0411
Language: el
Date: 2013-07-19 00:00:00
Title: Υπόθεση C-411/13 P: Αναίρεση που άσκησε στις 19 Ιουλίου 2013 το Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) κατά της αποφάσεως που εξέδωσε το Γενικό Δικαστήριο (πρώτο τμήμα) στις 14 Μαΐου 2013 στην υπόθεση T-249/11, Sanco κατά ΓΕΕΑ — Marsalman (απεικόνιση κοτόπουλου)

7.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/39
            
         Αναίρεση που άσκησε στις 19 Ιουλίου 2013 το Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) κατά της αποφάσεως που εξέδωσε το Γενικό Δικαστήριο (πρώτο τμήμα) στις 14 Μαΐου 2013 στην υπόθεση T-249/11, Sanco κατά ΓΕΕΑ — Marsalman (απεικόνιση κοτόπουλου)
   (Υπόθεση C-411/13 P)
   2013/C 260/70
   Γλώσσα διαδικασίας: η ισπανική
   
      Διάδικοι
   
   
      Αναιρεσείον: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (εκπρόσωποι: J. Crespo Carrillo και A. Folliard-Monguiral)
   
      Αντίδικος κατ’ αναίρεση: Sanco, SA
   
      Αιτήματα του αναιρεσείοντος
   
   Το αναιρεσείον ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση
            
         
               —
            
            
               να εκδώσει νέα απόφαση επί της ουσίας, απορρίπτοντας την προσφυγή που είχε ασκηθεί κατά της προσβαλλόμενης απόφασης, ή να αναπέμψει την υπόθεση ενώπιον του Γενικού Δικαστηρίου
            
         
               —
            
            
               να καταδικάσει την προσφεύγουσα ενώπιον του Γενικού Δικαστηρίου στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   
               1)
            
            
               Το Γενικό Δικαστήριο παρέβη το άρθρο 8, παράγραφος 1, στοιχείο β', του κανονισμού (1), στο μέτρο που στηρίχθηκε σε εσφαλμένη ερμηνεία του περιεχομένου των υπηρεσιών που καλύπτονται από το σήμα του οποίου ζητείται η καταχώριση στις κλάσεις 35 και 39 κατά τον Διακανονισμό της Νίκαιας. Η ανάλυση της ομοιότητας των προϊόντων και υπηρεσιών είναι εσφαλμένη, στο μέτρο που το Γενικό Δικαστήριο δεν έλαβε υπόψη το ότι οι υπηρεσίες που καλύπτονται από το σήμα του οποίου ζητείται η καταχώριση αποκλείουν από το πεδίο εφαρμογής τους τις δραστηριότητες που ασκεί ένας επιχειρηματίας για ίδιο λογαριασμό όσον αφορά τα δικά του προϊόντα. Το ζήτημα αν οι υπηρεσίες αυτές πρέπει, κατά την έννοια του Διακανονισμού της Νίκαιας, να παρέχονται για λογαριασμό τρίτων αποτελεί νομικό ζήτημα το οποίο πρέπει να διευκρινιστεί από το Δικαστήριο.
            
         
               2)
            
            
               Το Γενικό Δικαστήριο παρέβη το άρθρο 8, παράγραφος 1, στοιχείο β', του κανονισμού, στο μέτρο που εξέτασε τη συμπληρωματικότητα προϊόντων ή υπηρεσιών με γνώμονα τη σημασία που έχει ένα προϊόν ή μια υπηρεσία «για την αγορά» άλλου προϊόντος ή υπηρεσίας κατά την αντίληψη του ενδιαφερόμενου κοινού. Το Γενικό Δικαστήριο δεν εξέτασε αν η συμπληρωματικότητα των προϊόντων και υπηρεσιών στηρίζεται στην ύπαρξη αλληλεπίδρασης σε τέτοιο βαθμό ώστε η από κοινού χρήση τους να αποβαίνει, βάσει αυστηρά αντικειμενικών κριτηρίων, αναγκαία ή προσδοκώμενη.
            
         
               3)
            
            
               Το Γενικό Δικαστήριο παρέβη το άρθρο 8, παράγραφος 1, στοιχείο β', του κανονισμού, στο μέτρο που διαπίστωσε ότι ορισμένα συμπληρωματικά προϊόντα ή υπηρεσίες είναι αυτομάτως όμοια, ακόμη και αν παρουσιάζουν μικρού βαθμού ομοιότητα, χωρίς να εξακριβώσει αν οι απορρέουσες από άλλους παράγοντες διαφορές μπορούν να εξουδετερώσουν αυτήν τη συμπληρωματικότητα.
            
         
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (EE L 78, σ. 1).